Nov 04,2018
52 దివాలా కేసుల పరిష్కారం..!
న్యూఢిల్లీ: దివాలా చట్టం(ఇన్సాల్వెన్సీ అండ్‌ బ్యాంక్రప్టసీ కోడ్‌-ఐబీసీ) కింద మొండి బకాయిల రికవరీ కేసుల పరిష్కారం నెమ్మదిగా సాగుతోంది. ఈ చట్టం కింద 1,198 దివాలా కేసులను గుర్తించగా పరిష్కారం జరిగినవి మాత్రం 52 కేసులే. కాగా, 212 కేసులు నగదు లభ్యత ప్రక్రియ(లిక్విడేషన్‌)లో ఉన్నాయని ఓ అధికారి తెలిపారు. సెప్టెంబర్‌ 30నాటికి దివాలా చట్టం కింద 1,198 కార్పొరేట్లను గుర్తించారని ఇన్సాల్వెన్సీ అండ్‌ బ్యాంక్రప్టసీ బోర్డ్‌ ఆఫ్‌ ఇండియా(ఐబీబీఐ) అధికారి నవరంగ్‌ సైనీ తెలిపారు. అయితే ఇప్పటి వరకు పరిష్కృతమైనవి 52 కేసులని తెలిపారు. 212 కేసులు లిక్విడేషన్‌ దశలో ఉండగా, సమీక్ష లేదా అప్పీళ్ల వల్ల 118 కేసులు మూసివేసినట్టు బోర్డు తెలిపింది. బోర్డ్‌ ఆఫ్‌ ఇండిస్టీయల్‌ అండ్‌ ఫైనాన్షియల్‌ రీకన్‌స్ట్రక్షన్‌(బీఐఎఫ్‌ఆర్‌) నుంచి అధిక సంఖ్యలో కేసులుండటం వల్ల లిక్విడేషన్‌ దశలో కేసులు ఎక్కువగా ఉన్నాయని సైనీ వివరించారు. అయితే ఈ అంశంపైనా దృష్టి సారిస్తున్నామని తెలిపారు. కార్పొరేట్‌ దివాలా చట్టం ద్వారా రికవరీ 50శాతంగా ఉన్నదని చెప్పారు. కొన్ని కేసుల్లో 65శాతం లేదా 100శాతం రికవరీలు కూడా ఉన్నట్టు వివరించారు. కాగా, 192 కేసులు నేషనల్‌ కంపెనీ లా ట్రిబ్యునల్‌(ఎన్‌సీఎల్‌టీ)లో దాఖలయ్యాయని ఐబీబీఐ చీఫ్‌ జనరల్‌ మేనేజర్‌ శ్రీకర రావు తెలిపారు.
మీ స్నేహితులకు రికమెండ్ చెయ్యండి